b'\n_START_ARTICLE_\nAksomas\n_START_PARAGRAPH_\nAksomas \xe2\x80\x93 p\xc5\xabkinis audinys, sudaromas perpjaunant papildomus (nat\xc5\xabralaus \xc5\xa1ilko ar cheminio pluo\xc5\xa1to si\xc5\xabl\xc5\xb3) metmenis. Aksomo p\xc5\xabkas trumpas (iki 2 mm), labai tankus ir \xc5\xa1velnus. _NEWLINE_Aksomo metmenims da\xc5\xbeniausiai naudojamas nat\xc5\xabralus \xc5\xa1ilkas arba krepiniai daugiagijai si\xc5\xablai. Aud\xc5\xbeiamas ryk\xc5\xa1tiniu arba dvigubuoju b\xc5\xabdu. Ryk\xc5\xa1tinio aksomo (vadinamojo panaksomo) p\xc5\xabkas supresuojamas, kad sugult\xc5\xb3 viena kryptimi ir \xc4\xafgyt\xc5\xb3 ry\xc5\xa1k\xc5\xb3 blizges\xc4\xaf. Frotinis, arba kilpinis, aksomas b\xc5\xabna su kilpel\xc4\x97mis, Utrechto aksomo p\xc5\xabkas da\xc5\xbeniausiai b\xc5\xabna moherio viln\xc5\xb3, o pagrindiniai metmenys i\xc5\xa1 medvilnini\xc5\xb3 verpal\xc5\xb3; toks aksomas tinka baldams. Nuo seno aksomas buvo prabangus audinys - juo apsiuvami drabu\xc5\xbeiai, avalyn\xc4\x97, u\xc5\xbeuolaidos, bald\xc5\xb3 dalys ir kt., naudojamas si\xc5\xabnant sukneles ir kitus lengvus r\xc5\xabbus. _NEWLINE_Aksomo atmainos - tvirtesn\xc4\x97s sandaros audinys velvetas, ilgesni\xc5\xb3 p\xc5\xabk\xc5\xb3 veli\xc5\xabras._NEWLINE_Aksomas kil\xc4\x99s i\xc5\xa1 Indijos, pro Bagdad\xc4\x85 paplito po arab\xc5\xb3 pasaul\xc4\xaf, buvo Europon \xc4\xafve\xc5\xbeamas. Europoje prad\xc4\x97tas gaminti viduriniaisiais am\xc5\xbeiais (1247 m. atidaryta pirmoji gildija Venecijoje). Lietuvoje aksomas naudotas jau XIV a. pabaigoje. XVIII a. buvo aud\xc5\xbeiamas A. Tyzenhauzo manufakt\xc5\xabrose._NEWLINE_\xc5\xbdodis \xe2\x80\x9eaksomas\xe2\x80\x9c graiki\xc5\xa1kos kilm\xc4\x97s: i\xc5\xa1 \xce\xb5\xce\xbe\xce\xb1 \xe2\x80\x93 "\xc5\xa1e\xc5\xa1i" + \xce\xbc\xce\xb9\xcf\x84\xce\xbf\xcf\x82 \xe2\x80\x93 "si\xc5\xablas".'